b'\n_START_ARTICLE_\nSamas (sala)\n_START_PARAGRAPH_\nSamas (gr. \xce\xa3\xce\xac\xce\xbc\xce\xbf\xcf\x82) \xe2\x88\x92 Graikijos sala Eg\xc4\x97jo j\xc5\xabroje, Piet\xc5\xb3 Sporad\xc5\xb3 salyne, 2 km nuo Ma\xc5\xbeosios Azijos pusiasalio. Svarbiausias miestas ir uostas \xe2\x88\x92 Vatis. Jame yra antikos paminkl\xc5\xb3._NEWLINE_Salos plotas 478 km\xc2\xb2; ilgis \xe2\x88\x92 43 km, plotis \xe2\x88\x92 13 km. Gyventoj\xc5\xb3 \xe2\x88\x92 33 814 (2001)._NEWLINE_Samo salos pavir\xc5\xa1ius kalnuotas; did\xc5\xbeiausias auk\xc5\xa1tis 1434 m (Kerketefso kalnas). \xc4\x8cia yra gaunamas boksitas, marmuras._NEWLINE_Samo sala buvo vienas Kretos\xe2\x88\x92Mik\xc4\x97n\xc5\xb3 kult\xc5\xabros centr\xc5\xb3. Seniausieji gyventojai lelegai ir karai. Juos I t\xc5\xabkstantme\xc4\x8dio pr. m. e. prad\xc5\xbeioje i\xc5\xa1 Samo salos i\xc5\xa1st\xc5\xabm\xc4\x97 jon\xc4\x97nai._NEWLINE_VIII a. pr. m. e. Samo saloje susik\xc5\xabr\xc4\x97 polis. Labiausiai jis klest\xc4\x97jo Polikrato laikais. Nuo III a. pr. m. e. sala paeiliui priklaus\xc4\x97 Makedonijai, Pergamui, Romai, Bizantijai, Genujai, Venecijai, nuo XVI a. vidurio iki 1913 m. \xe2\x88\x92 Osman\xc5\xb3 imperijai._NEWLINE_1913 m. Samo sala prijungta prie Graikijos._NEWLINE_Per archeologinius tyrin\xc4\x97jimus rasta antikinio polio (\xc4\xaftvirtinto akropolio, mol\xc5\xb3, ne ankstesni\xc5\xb3 kaip V a. pr. m. e. gyvenam\xc5\xb3j\xc5\xb3 pastat\xc5\xb3) ir netoli jo buvusios Heros \xc5\xa1ventyklos (Herajono) X\xe2\x88\x92VI a. pr. m. e. liekan\xc5\xb3.'